ก.ล.ต.ออกเกณฑ์รับแปลงกองอสังหาเป็นรีทส์
ก.ล.ต.ออกหลักเกณฑ์รองรับให้กองทุนรวมอสังหาริมทรัพย์แปลงสภาพเป็นทรัสต์เพื่อการลงทุนในอสังหาริมทรัพย์
9 เม.ย. 2556

ก.ล.ต.ออกหลักเกณฑ์รองรับให้กองทุนรวมอสังหาริมทรัพย์แปลงสภาพเป็นทรัสต์เพื่อการลงทุนในอสังหาริมทรัพย์ 
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  กล่าวว่า ก.ล.ต. จะออกหลักเกณฑ์เพื่อเปิดโอกาสให้กองทุนรวมอสังหาริมทรัพย์ (กอง 1) สามารถแปลงสภาพเป็นทรัสต์เพื่อการลงทุนในอสังหาริมทรัพย์ (REIT) เนื่องจากกอง 1 ที่ดำเนินการในปัจจุบันจะสามารถเพิ่มทุนและกู้ยืมเงินเพื่อไปลงทุนในอสังหาริมทรัพย์ได้จนถึงปลายปี 2556 นี้เท่านั้น
ในการแปลงสภาพกอง 1 เป็นรีทส์นั้นสามารถทำได้โดยกอง 1 ขายทรัพย์สินให้กับรีทส์ที่จัดตั้งขึ้นมาใหม่ โดยแลกกับหน่วยทรัสต์ หลังจากนั้นกอง 1 ดำเนินการเลิกกองทุนและชำระบัญชี ซึ่งผู้ถือหน่วยลงทุนของกอง 1 จะเปลี่ยนจากการถือหน่วยลงทุนเป็นการถือหน่วยทรัสต์แทนในอัตรา 1 หน่วยลงทุนต่อ 1 หน่วยทรัสต์    
ทั้งนี้ การแปลงสภาพดังกล่าวต้องได้รับมติอนุมัติจากที่ประชุมผู้ถือหน่วยลงทุนไม่น้อยกว่ากึ่งหนึ่งของจำนวนหน่วยลงทุนที่จำหน่ายได้แล้วทั้งหมด โดยบริษัทหลักทรัพย์จัดการกองทุน (บลจ.) ต้องแจ้งข้อมูลสำคัญเกี่ยวกับการแปลงสภาพ ซึ่งรวมถึงการเปรียบเทียบความแตกต่างของกอง 1 และรีทส์ และผลกระทบที่ผู้ถือหน่วยลงทุนจะได้รับจากการแปลงสภาพ ทั้งเรื่องประโยชน์ตอบแทน นโยบายการลงทุน ค่าธรรมเนียม ภาษี เพื่อให้ผู้ลงทุนใช้พิจารณาประกอบการตัดสินใจก่อนวันประชุม 
พร้อมกันนี้ ก.ล.ต. จะผ่อนผันการปฏิบัติตามหลักเกณฑ์ที่เกี่ยวข้อง เพื่อสนับสนุนการแปลงสภาพกอง 1 เช่น ให้กอง 1 สามารถถืออสังหาริมทรัพย์หรือสิทธิการเช่าได้น้อยกว่า 1 ปี ข้อจำกัดในการถือหน่วยลงทุนของกอง 1 ในช่วงการแปลงสภาพจะได้รับการยกเว้นเป็นการชั่วคราว  แบบแสดงรายการข้อมูลหน่วยทรัสต์ และร่างหนังสือชี้ชวนของรีทส์มีผลบังคับใช้เร็วขึ้น  รวมทั้งรีทส์ที่มาจากการแปลงสภาพจะได้รับการยกเว้นข้อกำหนดเกี่ยวกับผู้จัดการกองทรัสต์ซึ่งตามเกณฑ์ปกติจะบริหารจัดการ REIT ได้เพียง 1 กอง เนื่องจากปัจจุบันมี บลจ. หลายแห่งบริหารจัดการกอง 1 ที่ลงทุนในทรัพย์สินประเภทเดียวกันหลายกองทุน หากจำกัดให้ผู้จัดการกองทรัสต์ต้องบริหารจัดการรีทส์ได้เพียงกองเดียวเช่นเดียวกับกรณีจัดตั้งรีทส์ขึ้นใหม่ ก็จะเป็นข้อจำกัดในการแปลงสภาพกอง 1 เป็นรีทส์
“ก.ล.ต. สนับสนุนให้การลงทุนในธุรกิจอสังหาริมทรัพย์เป็นไปตามมาตรฐานสากล จึงส่งเสริมการระดมทุนในรูปแบบของทรัสต์ และออกหลักเกณฑ์ต่าง ๆ ที่เกี่ยวข้อง รวมถึงหลักเกณฑ์รองรับการแปลงสภาพกองทุนรวมอสังหาริมทรัพย์เป็นรีทส์ ซึ่งเป็นประโยชน์ต่อผู้ลงทุนและเอื้อให้ภาคเอกชนสามารถขยายการลงทุนได้โดยสะดวก ภายใต้การคุ้มครองประโยชน์ของผู้ลงทุนอย่างเหมาะสมและเป็นมาตรฐาน”